Okuyimba mu Uganda kye kimu ku bisaawe ebisinga okuba eby'omugaso mu mbeera z'abantu eza bulijjo n'okukyusa ebyenfuna by'abo abakwetabamu. Abayimbi be basinga okubeera abamanyifu mu Uganda, era n'ebyo ebifulumira mu mawulire nga bikwata ku byamasanyu bisinga kubeera ku nnyimba ne ku bayimbi. Ebikwata ku bayimbi bigobererwa nnyo abaamawulire era bikola nnyo amawulire mu Uganda. Ebivvulu by'ennyimba oba okutongoza entambi z'ennyimba kye kimu ku biwagirwa ennyo Bannayuganda. Kkampuni nnyingi ziteeka ssente mu bivvulu bino okubitegeka n'okubiranga ku leediyo ne ttivvi. Abayimbi bakola nnyo ebivvulu kubanga batono ku bo abatunda entambi oba ennyimba zaabwe ne zivaamu ssente. Olwo nno basigala ku kya kutegeka bivvulu ne bafunamu ku ssente ze basolooza ku bantu okubiyingira. Tewaliiwo kkampuni zikola nnyimba ntongole era ezitera okuyitibwa kkampuni ezikola ennyimba zibeera zikulembera bayimbi kye kyokka. Eno y'ensonga lwaki abayimbi basanga obuzibu mu kufuna ssente mu nnyimba zaabwe n'okukaluubirizibwa okukola ennyimba eziri ku mutindo. Wabaddewo ne kaweefube w'okutereeza ekisaawe ky'okuyimba okuyita mu bitongole nga ekya Uganda Performing Rights Society, Bryan Morel Publications n'ekya Uganda Musicians Association ekizze kitegeka awaadi z'abayimbi ez'enjawulo omuli African Music Magazine Awards, Pearl of Africa Music Awards ne HiPipo Music Awards. Okufuba kw'ebibiina bino okuyambako abayimbi okufuna mu nnyimba zaabwe nga basitula etteeka ly'obwannannyini ku biyiiye omuli n'ennyimba erya Copyright Law kuzze kugwa butaka. Kyokka kino kikyali kimu ku bizibu abayimbi bye basanga mu nsi yonna. Abayimbi ba Uganda okusinga bakozesezza leediyo ne ttivvi okutumbula ennyimba zaabwe. Bangi bategese ebivvulu ate abalala bayimba ku mikolo ng'okwanjula, embaga n'obubaga obulala. Abalala bakozesa emikutu gya yintaneeti omuli n'egyo emigattabantu oba emikwanirawala okutumbula ennyimba zaabwe era bafunyeemu ssente. Kyokka abayimbi bangi mu Uganda tebannatandika kukozesa bulungi mikutu gino okugiganyulwamu ng'abagikozesa baasinga kuzuukukira mu kiseera ky'omuggalo ogwa Corona virus-kkumi na mwenda. Abayimbi nga Desire Luzinda, Navio, Iryn Namubiru, Bobi Wine, Jose Chameleone n'abategesi b'ebivvulu nga Bryan Morel Publications, Promoter Musa, Ivan Jay Music Promoter ne Fezah baakyusa entegeka y'ebivvulu nga baakolako n'eby’oku mutimbagano. Ebivvulu bino oluvannyuma byasaasaanira ku mikutu gya ttivvi abantu okusobola okunyumirirwa mu madiiro gaabwe ebyo ebigenda mu maaso.